दुर्गुणों के रूप में जीवित रावण को मारने की जरूरत
भगवान की सेवा कौन कर सकता है और किस ढंग से की जानी चाहिए, ये बात बहुत सारे लोगों को समझ नहीं आती। एक ढंग है कर्मकांड का, दूसरा है ध्यान का और तीसरा है ज्ञान का। जिसकी जैसी रुचि हो। कुछ व्यक्ति तीनों तरीकेPt. Vijayshankar Mehta's call - need to kill Ravana alive in the form of bad qualities
भगवान की सेवा कौन कर सकता है और किस ढंग से की जानी चाहिए, ये बात बहुत सारे लोगों को समझ नहीं आती। एक ढंग है कर्मकांड का, दूसरा है ध्यान का और तीसरा है ज्ञान का। जिसकी जैसी रुचि हो। कुछ व्यक्ति तीनों तरीके से ईश्वर की सेवा करते हैं, उनको पुण्य पुंज कहते हैं।
जब श्रीराम ने सबको विदा कर दिया और चूंकि हनुमान, राम की सेवा में रुकना चाहते थे, तब उन्होंने विनम्रता से अपने राजा सुग्रीव से अनुमति मांगी। अनुमति देते हुए सुग्रीव ने हनुमान के लिए बहुत अच्छा विशेषण प्रयोग किया, ‘पुन्य पुंज तुम्ह पवनकुमारा। सेवहु जाइ कृपा आगारा।’ सुग्रीव ने कहा, ‘हे पवनकुमार! तुम पुण्य की राशि हो, जो भगवान ने अपनी सेवा में रख लिया। जाकर उनकी सेवा करो।’
ये तय है कि हनुमानजी को रामजी ने अपनी सेवा में रखा। पर राम तो अपना अवतार कार्य समेटकर चले गए थे, फिर वे हनुमानजी से क्या सेवा करा रहे हैं? जाते-जाते श्रीराम ने हनुमानजी से कहा था, मैंने रूप रावण को मारा है। अरूप रावण दुर्गुणों के रूप में जिंदा रहेगा।
मेरे जाने के बाद भी वो मेरे भक्तों को परेशान करे, तो मेरी सबसे बड़ी सेवा होगी कि तुम मेरे भक्तों की दुर्गुणों से रक्षा करो। और आज भी हनुमान जी जीवित हैं। और यदि आपको ऐसा लगे कि आप दुर्गुणों से घिर गए हैं, परेशान हैं तो उन्हें याद करिए। क्योंकि वे रामजी की सेवा करके बड़े प्रसन्न होते हैं।